Internasionale Verslag – 4 Mei 2020 - Corona Krisissentrum
Tuis / COVID-19 / Internasionale Verslag – 4 Mei 2020
Internasionale Verslag – 4 Mei 2020
Hier is vandag se belangrikste internasionale nuusbrokkies oor die koronapandemie:
Italië, vir 'n geruime tyd gedurende Maart vanjaar die episentrum van die koronapandemie, het Sondag slegs 174 sterftes weens COVID-19, aangemeld. Dit is die minste sedert die land op 10 Maart in 'n staat van inperking geplaas is. Die staat van inperking in Italië word van vandag af opgehef nadat dié land vir twee maande in 'n streng staat van inperking verkeer het. Byna 29 000 mense is weens COVID-19 in Italië dood terwyl 211 000 mense positief vir die virus getoets het. Die sterftesyfer is 0,048% van die Italiaanse bevolking van 60 miljoen.
Die Amerikaanse deelstaat met die derde grootste bevolking, Florida, heropen ook vandag na 'n redelike kort staat van inperking. In vergelyking met ander groot bevolkingsentrums in die VSA het Florida redelik lig van die pandemie afgekom. Die staat het een van die oudste bevolkings in die VSA met groot aftree-oorde waar duisende bejaardes woon. Die staat se Republikeinse goewerneur, Ron DeSantis, het 'n strategie gevolg om alle aftree-oorde en ouetehuise vroeg af te sonder. Verder het hy die mate van inperking wat nodig was om die verspreiding van die virus te beheer aan elke dorp en stad in Florida se burgemeesters oorgelaat. Die redes vir Florida se suksesvolle bestryding van die pandemie is die gedesentraliseerde benadering van die goewerneur, die mate waartoe die staat mense kon oortuig om hulle gewoontes te verander, die vroeë kwarantyn van bejaardes en die deelstaat se subtropiese klimaat.
President Donald Trump het Sondagaand tydens 'n twee ure lange gesprek op Fox News erken dat die koronavirus meer dodelik is as wat hy aanvanklik verwag het. Trump het in April voorspel dat 60 000 Amerikaners aan COVID-19 sal sterf. Byna 69 000 mense het tot gister weens die siekte in die VSA gesterf met byna 1,2 miljoen mense wat reeds positief vir die virus getoets het. Trump het tydens die televisiegesprek voorspel dat die dodetal in die VSA tussen 75 000 en 100 000 gaan wees. Die huidige sterftesyfer is 0,02% van die Amerikaanse bevolking.
Kerke regoor die VSA het gister na 'n staat van inperking heropen met duisende mense wat weer kerkdienste kon bywoon. Nie alle deelstate laat weer kerkdienste toe nie, maar in verskeie state kon mense gister weer kerkdienste bywoon indien hulle aan 'n stel vereistes oor fisiese afstande en higiëne voldoen. Kerke in onder andere Texas, Virginia en Louisiana het die afgelope tyd die hof genader om te verseker dat hulle met kerkdienste kon voortgaan.
'n Vertroulike verslag van die Amerikaanse Departement vir Binnelandse Veiligheid beweer dat dié departement oor genoeg bewyse beskik dat die Chinese regering met opset die res van die wêreld vanaf November 2019 tot Januarie 2020 oor die koronavirus mislei het. Volgens die verslag het die Chinese regering tydens hierdie periode mediese voorraad van regoor die wêreld aangekoop wat veroorsaak het dat toe die virus na ander lande versprei het daar 'n internasionale tekort aan mediese toerusting was. Verskeie lande het die afgelope tyd gevra dat 'n deeglike ondersoek na Chinese misleiding oor die virus gedoen moet word.
Die President van Brasilië, Jair Bolsonaro, het Sondag in 'n toespraak voor duisende ondersteuners in die hoofstad Brasilia weer eens 'n beroep op goewerneurs van die onderskeie deelstate in Brasilië gedoen om inperkingsmaatreëls op te hef omdat dit die land se ekonomie baie nadelig raak. Tot dusver het meer as 100 000 mense in Brasilië positief vir die koronavirus getoets en is meer as 7000 mense weens COVID-19 dood. Daar heers die afgelope paar weke spanning tussen Bolsonaro en goewerneurs oor hoe Brasilië die koronakrisis moet hanteer. Slegs 0,003% van Brasilië se bevolking is aan COVID-19 dood. Die Senaat in Brasilië het 'n hulppakket van 60 miljard Reaal goedgekeur om die ekonomiese gevolge van die krisis te probeer teenwerk. Die ekonomie in Brasilië word reeds negatief geraak deur die krisis, maar verskeie sektore is steeds oop met onder andere 88% van konstruksiewerkers wat in 'n peiling aangetoon het dat hulle soos normaal met werk voortgaan.
In verskeie lande regoor die wêreld het skole vandag heropen. In Vietnam is alle skole van vandag af weer oop, nadat daar nou reeds vir 11 dae geen nuwe gevalle van die virus in dié land aangemeld is nie. Skole in Duitsland het ook vanoggend heropen het, terwyl die laaste sake-ondernemings soos haarsalonne wat nog gesluit moes wees ook van vandag af weer hulle deure kan oop maak.
Australië en Nieu-Seeland oorweeg dit om 'n sogenaamde reis-borrel in te stel waarvolgens mense toegelaat sal word om tussen die twee lande te reis, terwyl beide lande se grense nog vir alle ander buitelandse reisigers gesluit sal wees. Australië en Nieu-Seeland het sterk ekonomiese bande. Nieu-Seeland het gister vir die eerste keer sedert 16 Maart geen nuwe gevalle van die koronavirus aangemeld nie. Ook in Australië is die krisis toenemend onder beheer.
Die Europese Unie het die Franse regering se hulppakket van 7,7 miljard Euro aan Air France goedgekeur. Die pakket was nodig om broodnodige likiditeit aan dié lugdiens, een van die grootste in die wêreld, te voorsien. Air France het meer as 84 000 personeellede en die maatskappy het weens reisbeperkings 'n groot verlies die afgelope paar weke gely en het selfs kontantvloeiprobleme ontwikkel. Verskeie groot lugdienste regoor die wêreld moes reeds hulle regerings vir hulppakkette vra.
Die President van die Europese Kommissie Ursula von der Leyen sal vanmiddag 'n videokonferensie met Europese leiers hou in 'n poging om fondse in te samel vir die ontwikkeling van 'n teenmiddel teen die koronavirus. Sy gaan poog om 7,5 miljard Euro by Europese leiers in te samel. Die Duitse bondskanselier Angela Merkel, die Franse President Emmanuel Macron en die Sekretaris Generaal van die Verenigde Nasies, Antonio Guterres sal almal aan die konferensie deelneem.